SAOPŠTENJE ZA MEDIJE

**Budućnost pripada mladima**

**Prijavi se na konkurs za stipendije Hemofarm fondacije „MOŽEŠ I TI“**

**Beograd, 9. oktobar** **2023.** – [Hemofarm fondacija](https://www.fondacijahemofarm.org.rs/srb/sta-radimo/program-za-obrazovanje/prijava-za-stipendiju) nastavlja 30 godina dugu tradiciju ulaganja u mlade ljude, podrškom koju pruža najboljim studentima završne godine osnovnih, integrisanih studija medicinskih, farmaceutskih, tehnoloških, bioloških, hemijskih, tehničkih fakulteta elektro i mašinskog usmerenja i fakultetu tehničkih nauka, smer grafičko inženjerstvo i dizajn, državnih univerziteta u Republici Srbiji.

[Konkurs za godišnje stipendije Hemofarm fondacije](https://www.fondacijahemofarm.org.rs/srb/sta-radimo/program-za-obrazovanje/prijava-za-stipendiju), koje se dodeljuju u okviru [Programa za obrazovanje „Možeš i ti“](https://www.fondacijahemofarm.org.rs/srb/sta-radimo/program-za-obrazovanje/prijava-za-stipendiju), počinje danas, u ponedeljak, 9. oktobra i biće otvoren do 9. novembra za studente koji su u dosadašnjem studiranju ostvarili prosek ocena najmanje 8,50.

Prijavom na konkurs, budući stipendisti dobijaju mesečnu finansijsku podršku, mentora, stručnu praksu i postaju deo zajednice od 3720 mladih lidera, od kojih su mnogi danas zaposleni na rukovodećim pozicijama u Hemofarm kompaniji.

Uz podršku eksperata STADA grupe i Hemofarma, tokom jednogodišnjeg programa, stipendisti imaju priliku da stiču nova praktična znanja, veštine i radno iskustvo neophodne za dalji profesionalni napredak, razmenjuju ideje, razgovaraju i umrežavaju se sa vodećim ljudima iz kompanije Hemofarm i poslovne zajednice u Srbiji.

„Budućnost pripada mladim ljudima, a Hemofarm fondacije je tu da im omogući da u novo poglavlje života zakorače sa znanjem i veštinama i uz podršku mentora, među kojima je i generalni direktor Hemofarma, Ronald Zeliger. Onoliko koliko budu ulagali u svoje obrazovanje, odrediće ne samo svoj put, već budućnost zdravstvenog sistema i nauke u Srbiji odnosno budućnost svih nas“, rekla je Suzana Đorđević, direktorka Hemofarm fondacije i pozvala mlade da se prijave na konkurs i iskoriste priliku da uče od najboljih, rade na najsavremenijoj opremi u sektorima proizvodnje, inženjeringa, upravljanja kvalitetom i zaposle se u jednoj od liderskih kompanija u oblasti farmacije, Hemofarmu, članu nemačke STADA grupe.

**KAKO IZGLEDA PROGRAM?**

Program se sastoji iz tri dela:

rada sa mentorom, mentorskih predavanja i praktičnog rada.

Rad sa mentorom podrazumeva definisanje ciljeva za lični i profesionalni razvoj, usvajanje novih znanja i poslovnih veština među kojima su timski rad i liderstvo.

Mentorska predavanja čine celodnevna predavanja, radionice na različite poslovne i aktuelne teme za unapređenje poslovnih veština koje drže stručnjaci iz sveta biznisa, aktivisti i ugledni pojedinci.

Praktičan rad podrazumeva praksu kod mentora u kompaniji u trajanju od mesec dana, kako bi se iz prve ruke upoznali sa korporativnom kulturom, vrednostima, proizvodnim procesima i načinom poslovanja Hemofarm kompanije.

Predavanja, radionice i druge aktivnosti tokom redovnog dela programa biće organizovane kvartalno, od 10 do 18h. Precizan raspored aktivnosti biće poznat nakon prijema nove generacije stipendista u januaru 2024. godine. Po završetku programa, učesnici će dobiti sertifikate o uspešnom završetku programa.